《登道场山云峰追和东坡先生游径山诗韵》
明代·童冀

十年不见金华山，岁月阅人如逝川。孤□□□五千里，复与山水相周旋。

朅来吴会浮□□，□庭下瞰神龙渊。道场秀色接朝暮，有足未上高峰巅。

荒山五夜殷燐火，宝地一夕开青莲。浮屠突兀倚天半，石磴百折何蜿蜒。

未将足力供眼界，痴坐且学山僧禅。岂无篮舆捷飞步，亦有杖头沽酒钱。

劳人本欲息四体，何如一醉山中眠。今晨登览颇自适，得意仰羡云中鸢。

劳生宇内已头白，百年几受忧患煎。平生两足厌奔走，瘦筇独许登山便。

同行况有二三子，忽到绝顶心悠然。蓬莱东望又清浅，一笑回首三千年。

作者简介：浙江金华人，字中州。洪武时征入书馆。与宋濂、姚广孝等相唱和。出为全州教官，官至北平教授。以罪死。有《尚絅斋集》。